બાકી તો દિવાળીના નાસ્તામાં મઠીયા, હાથે બનાવેલો મોહનથાળ અને તીખાં સક્કરપારા જેવું હોય જ એમ વોટ્સેપમાં પણ હેલ્થવીર, દેશભક્ત, પાર્ટી-ભક્ત, ઘાયલ આશિક અને ખણખોદીયા જેવા ભાત ભાતના લોકો હોય જ છે. જેમ દિવાળીનો આ સ્ટાર્ન્ડડ નાસ્તો કોઈ પોતે ખાતું નથી, પણ બીજાને ધરે છે, તેમ લોકો પોતે વાંચ્યા વગર જ મેસેજ બીજાને ફોરવર્ડ કરી નાખતા હોય છે. આ જુલમ સહન કર્યા વગર તમારી પાસે કોઈ આરો નથી, કારણ કે આમાં તો ‘વો સિતમગર નિકલે જિનસે રહમ કી ઉમ્મીદ થી’ જેવું થતું હોય છે. વળી પાછું ઇંગ્લીશમાં કહ્યું છે કે Never broom in the storm અર્થાત વાવાઝોડા વખતે વાસીદું ન વળાય, પણ અહીં તો તમે સંજવારી નહિ કાઢો તો તમારો મોબાઈલ કચરા ટોપલીમાં ફેરવાઈ જશે એ નક્કી છે. પ્રભુ સહુને શક્તિ આપે!